A4-0255/98

Ψήφισμα σχετικά με την πέμπτη ετήσια έκθεση του Ευρωπαϊκού Παρατηρητηρίου για τις ΜΜΕ (1997) (C4-0115/98)

Το Ευρωπαϊκό Κοινοβούλιο,

- έχοντας υπόψη την πέμπτη ετήσια έκθεση του Ευρωπαϊκού Παρατηρητηρίου για τις ΜΜΕ (1997) (C4-0115/98),

- έχοντας υπόψη το ψήφισμά του της 18ης Σεπτεμβρίου 1997 σχετικά με την τέταρτη ετήσια έκθεση του Ευρωπαϊκού Παρατηρητηρίου για τις ΜΜΕ (1996) ((ΕΕ C 304 της 6.10.1997, σελ. 134.)),

- υπενθυμίζοντας προηγούμενα ψηφίσματά του σχετικά με πολιτικές υπέρ των ΜΜΕ, και ιδιαίτερα τα ψηφίσματά του της 24ης Απριλίου 1997 σχετικά με

. τις βιοτεχνίες και τις μικρές επιχειρήσεις, κλειδιά στην ανάπτυξη και την απασχόληση στην Ευρώπη ((EE C 150 της 19.5.1997, σελ. 44.)),

. το ολοκληρωμένο πρόγραμμα για τις ΜΜΕ και τον τομέα της βιοτεχνίας ((EE C 150 της 19.5.1997, σελ. 47.)),

. το συντονισμό των δραστηριοτήτων υπέρ των ΜΜΕ και του τομέα της βιοτεχνίας ((EE C 150 της 19.5.1997, σελ. 50.)),

- έχοντας υπόψη την έκθεση της Επιτροπή Οικονομικής, Νομισματικής και Βιομηχανικής Πολιτικής (A4-0255/98),

A. λαμβάνοντας υπόψη ότι το 1996 99,8% των 19 εκατ. ιδιωτικών επιχειρήσεων του μη πρωτογενούς τομέα ήσαν ΜΜΕ, ενώ 92,8% ήσαν πολύ μικρές επιχειρήσεις,

Β. λαμβάνοντας υπόψη ότι η συνολική απασχόληση στις ΜΜΕ αυξήθηκε από 68,7 εκατ. το 1995 σε 75,7 εκατ. το 1996, ότι η αύξηση της απασχόλησης στις επιχειρήσεις μεγάλης κλίμακας ανήλθε από 34,6 εκατ. το 1995 σε 39,4 εκατ. το 1996,

Γ. λαμβάνοντας υπόψη ότι σύμφωνα με τα στοιχεία που παρέχονται από την ετήσια έκθεση οι ΜΜΕ είναι λιγότερο ευάλωτες στις διακυμάνσεις του κύκλου εργασιών από ό,τι οι επιχειρήσεις μεγάλης κλίμακας,

Δ. λαμβάνοντας υπόψη ότι οι αναλύσεις δείχνουν ότι σε ορισμένες χώρες, ο αριθμός των βιοτεχνιών το 1995 αυξήθηκε σε σχέση με το 1991; ότι, πάντως, το μέσο μέγεθος των βιοτεχνιών μειώθηκε στις περισσότερες ευρωπαϊκές χώρες,

Ε. λαμβάνοντας υπόψη ότι το ζήτημα της μεταβίβασης ιδιοκτησίας καθίσταται πολύ σημαντικό, αφού περίπου 1/3 των ιδιοκτητών διευθυντών των μικρών επιχειρήσεων είναι τουλάχιστον 50 ετών ή μεγαλύτερης ηλικίας,

ΣΤ. λαμβάνοντας υπόψη ότι ο τουρισμός μπορεί να χαρακτηρισθεί τομέας κυριαρχούμενος από ΜΜΕ, όπου περίπου 99,95% των τουριστικών επιχειρήσεων απασχολούν λιγότερους από 250 εργαζόμενους,

Ζ. λαμβάνοντας υπόψη ότι ο τουρισμός στην Ευρώπη αντιμετωπίζει νέες προκλήσεις που έχουν σχέση με μία σε παγκόσμια κλίμακα αύξηση του ανταγωνισμού, τις ολοένα και περισσότερες ποιοτικές απαιτήσεις, την παγκοσμιοποίηση, την χαλάρωση των ρυθμίσεων της αγοράς, καθώς και τις ολοένα και περισσότερες περιβαλλοντικές προσδοκίες, έτσι ώστε η επιχειρηματική επιτυχία να εξαρτάται ολοένα και πιό ξεκάθαρα από τη σχέση τιμής/ποιοτικής απόδοσης,

Η. λαμβάνοντας υπόψη ότι οι ευρωπαϊκές μικρομεσαίες τουριστικές επιχειρήσεις προσκρούουν σε εσωτερικά εμπόδια, ιδίως στον τομέα της εμπορίας, διαφήμισης, εισαγωγής νέων τεχνολογιών, πρόσβασης στο κεφάλαιο, συνεργασίας μεταξύ επιχειρήσεων, διαχείρισης, πράγμα που σημαίνει επείγουσα ανάγκη για εκσυγχρονισμό,

Θ. λαμβάνοντας υπόψη ότι τα ιδιαίτερα προβλήματα και οι διαρθρώσεις των ΜΜΕ θα πρέπει να ληφθούν υπόψη προκειμένου να βελτιωθεί η πρόσβασή τους στα κεφάλαια επιχειρηματικού κινδύνου,

Ι. λαμβάνοντας υπόψη ότι οι ΜΜΕ προσκρούουν σε ορισμένους φραγμούς και στον τομέα του περιβάλλοντος λόγω της χαμηλής συνειδητοποίησης των περιβαλλοντικών ζητημάτων, της έλλειψης προσωπικού και της σπανιότητας των πόρων,

ΙΑ. λαμβάνοντας υπόψη στο ψήφισμά του της 1ης Απριλίου 1998 ((ΕΕ C 138 της 4.5.1998, σελ. 93.)) σχετικά με μέτρα χρηματοδοτικής στήριξης υπέρ των μικρομεσαίων επιχειρήσεων (ΜΜΕ) καινοτομίας που δημιουργούν θέσεις απασχόλησης, εξέτασε ορισμένα νέα συστήματα όπως ο Μηχανισμός Εγγυήσεων υπέρ των ΜΜΕ,

1. εκφράζει ικανοποίηση για την πέμπτη ετήσια έκθεση, για το 1997, του Ευρωπαϊκού Παρατηρητηρίου για τις ΜΜΕ ως ενημερωτικό και περιεκτικό έγγραφο των τάσεων, των πρακτικών και των εξελίξεων στην Ευρωπαϊκή Ένωση, στην Ισλανδία, στο Λίχτενσταϊν, στη Νορβηγία και στην Ελβετία;

2. εκφράζει ικανοποίηση για το γεγονός ότι στην πέμπτη ετήσια έκθεση έχουν περιληφθεί σε βάθος θεματικές μελέτες για τις «ΜΜΕ στον τουρισμό» και τις «ΜΜΕ και το περιβάλλον» θέματα τα οποία είχαν παραμεληθεί μέχρι σήμερα;

3. εκφράζει την ικανοποίησή του για το νέο κεφάλαιο, «Ο Ευρωπαϊκός Πίνακας Επιδόσεων των ΜΜΕ» ο οποίος παρέχει χρήσιμα στοιχεία για το ιστορικό της διάρθρωσης και ανάπτυξης των ΜΜΕ;

4. καλεί την Επιτροπή, με στόχο την πλέον αποτελεσματική αξιολόγηση των πολιτικών που αφορούν τις ΜΜΕ και την περιοδική επισκόπηση της θέσης των μικρού και μεσαίου μεγέθους επιχειρήσεων στην οικονομία της ΕΕ, να υποβάλλει ετήσια έκθεση με θέμα την «κατάσταση των μικρών επιχειρήσεων» στο Συμβούλιο και το Κοινοβούλιο, αρχής γενομένης από το επόμενο έτος; το πεδίο της έκθεσης αυτής θα είναι σαφώς ευρύτερο εκείνου της έκθεσης που υποβάλλει το Ευρωπαϊκό Παρατηρητήριο για τις ΜΜΕ, εφόσον θα πρέπει όχι μόνο να αναλύει και να μελετά την οικονομική κατάσταση και συμπεριφορά των ευρωπαϊκών ΜΜΕ αλλά και, ταυτόχρονα, να προσφέρει μια λεπτομερή ετήσια αξιολόγηση των πολιτικών και των πρωτοβουλιών της Κοινότητας που έχουν ως αντικείμενο τις ΜΜΕ, καθώς και να προτείνει νέες πολιτικές, όταν αυτό κρίνεται αναγκαίο, προσφέροντας έτσι στο Συμβούλιο και το Ευρωπαϊκό Κοινοβούλιο την ιδανική βάση για έναν τακτικό και διεξοδικό διάλογο σε σχέση με την πολιτική για τις ΜΜΕ;

5. ζητεί εκ νέου να απλοποιηθούν και να βελτιωθούν οι νομικές προδιαγραφές για τις ΜΜΕ και ειδικότερα η μακροπρόθεσμη παρακολούθηση και ο έλεγχος νέων προδιαγραφών σε επίπεδο ΕΕ, με επιπτώσεις στις ΜΜΕ; στο πλαίσιο αυτό, χαιρετίζει τα βήματα προόδου του προγράμματος SLΙΜ, που βρίσκεται ήδη στην τρίτη φάση, και συνιστά την περαιτέρω διεύρυνσή του;

6. ζητεί να επιταχυνθεί η διεκπεραίωση προγραμμάτων για την ενίσχυση των ΜΜΕ, καθώς και η διάθεση των σχετικών χρηματοδοτικών μέσων; υποστηρίζει, επομένως, την καθιέρωση των «one-stop-shops», που θέτουν κάτω από μία ομπρέλα την προσφορά υπηρεσιών για τις ΜΜΕ και έτσι συμβάλλουν στην απλοποίηση της διαδικασίας σε περίπτωση αιτήσεων για την παροχή ενισχύσεων;

7. εκφράζει την ικανοποίησή του για το κεφάλαιο σχετικά με τις ΜΜΕ στις μειονεκτούσες περιοχές και ζητεί οι ΜΜΕ στις αγροτικές περιοχές να αποτελούν αντικείμενο μέριμνας προγραμμάτων όπως το LEADER και ο στόχος 5β ώστε να μπορούν να παρέχουν καλύτερο φάσμα ευκαιριών απασχόλησης;

8. ζητεί από την Επιτροπή να μεριμνήσει, ώστε, και στα μελλοντικά προγράμματα για την προώθηση των ΜΜΕ, να εξασφαλίσει ιδιαίτερη υποστήριξη, όπως μέχρι σήμερα, για τις ΜΜΕ στην ύπαιθρο χώρα, υπό την έννοια ενός συνδυασμού επαγγέλματος, τουρισμού και γεωργίας;

9. συνιστά να καταστεί γνωστό το ευρώ μέσω του τουρισμού, επειδή ακριβώς στον τομέα αυτό οι χρήστες θα μπορούν να αντιληφθούν άμεσα τα πλεονεκτήματα του ενιαίου νομίσματος; φρονεί όμως ότι ο τομέας του τουρισμού δεν χρειάζεται να λάβει ειδική ενίσχυση για την εισαγωγή του ευρώ, επειδή ο τουρισμός είναι ακριβώς ο τομέας εκείνος που θα επωφεληθεί από το νέο νόμισμα; παρόλα αυτά ο τουρισμός πρέπει να περιληφθεί στα υφιστάμενα προγράμματα για να διευκολυνθεί η μετάβαση στο ευρώ;

10. συνιστά να δοθεί βοήθεια στον κλάδο του τουρισμού που βρίσκεται σε ιδιαίτερα δύσκολη κατάσταση στις περιοχές που γειτονεύουν με τη μελλοντική ζώνη ευρώ με ενίσχυση των προγραμμάτων ΕΕ, συμπεριλαμβανομένου του προγράμματος Interreg, όχι όμως σε βάρος των επιχειρήσεων των εκ παραδόσεως τουριστικών περιοχών;

11. προτείνει, στο πλαίσιο της νέας ρύθμισης της πολιτικής ενισχύσεων στο νέο Στόχο-2, να προβλεφθούν ενισχύσεις για αναπτυσσόμενες τουριστικές περιοχές που αντιμετωπίζουν υποχώρηση στην τάση ανάπτυξής τους; προτείνει ακόμα να μνημονεύεται ρητώς ο τομέας του τουρισμού στις νέες περιοχές - στόχους;

12. συνιστά να καταρτισθούν επειγόντως προγράμματα παροχής βοήθειας για την κατάρτιση και προσαρμογή του ανθρώπινου δυναμικού του κλάδου αυτού στη νέα πραγματικότητα που δημιουργεί το ενιαίο νόμισμα, προγράμματα που καλύπτουν διάφορες σχετικούς τομείς: επαφές με τους πελάτες, διαχείριση και λογιστική, φορολογικά ζητήματα, μάρκετινγκ και προσωπικό πωλήσεων;

13. συνιστά να δοθεί ιδιαίτερη σημασία στην ενημέρωση των ανθρώπων που εργάζονται στον κλάδο αυτό; ακριβείς απαντήσεις στις ερωτήσεις των πελατών σχετικά με το ευρώ θα είναι δυνατές μόνον εάν το ίδιο το προσωπικό ενημερωθεί έγκαιρα;

14. ζητεί η επόμενη έκθεση του Παρατηρητηρίου να ερευνήσει σε τι βαθμό πλήττονται οι ΜΜΕ και ειδικότερα οι πολύ μικρές επιχειρήσεις, από τις αλλαγές του συστήματος κοινωνικής ασφάλισης;

15. θεωρεί θετική τη δημιουργία μιας βάσης δεδομένων σχετικά με τα μη τελωνειακά εμπόδια όσον αφορά την πρόσβαση στην αγορά και ζητεί από την Επιτροπή να λάβει μέτρα με στόχο την αύξηση των πιστώσεων για το πρόγραμμα EXPROM και την προώθηση των ΜΜΕ στις διεθνείς εκθέσεις, καθώς και να υπερασπισθεί την αρχή της αμοιβαιότητας σε σχέση με το άνοιγμα των αγορών των τρίτων χωρών;

16. ζητεί η επόμενη έκθεση να εξετάσει το βαθμό στον οποίο η έννοια της αξιολόγησης της απόδοσης (benchmarking) εφαρμόζεται για την μικρομεσαία επιχείρηση και εύχεται περαιτέρω ότι σε περίπτωση που αποδειχθεί ότι η χρήση του benchmarking υστερεί, τότε το ευρωπαϊκό παρατηρητήριο πρέπει να αναπτύξει στρατηγικές για να βελτιωθεί η κατάσταση;

17. επιθυμεί όπως το ευρωπαϊκό παρατηρητήριο, στην επόμενη έκθεσή του, προβεί σε συγκριτική έρευνα, μεταξύ των κρατών μελών σχετικά με την πρόσβαση της μικρομεσαίας επιχείρησης στην αγορά κεφαλαίου μέσω των τραπεζών, μετοχικού κεφαλαίου, συμμετοχικών εταιρειών και άλλων χρηματοοικονομικών πηγών;

18. ζητεί από το ευρωπαϊκό παρατηρητήριο να στρέψει την προσοχή του στην επόμενη έκθεσή του, στο ερώτημα κατά πόσον υφίσταται συντονισμός μεταξύ των διαφόρων ευρωπαϊκών προγραμμάτων που έχουν ως στόχο τη μικρομεσαία επιχείρηση;

19. εφιστά την προσοχή στο πρόγραμμα «Ανάπτυξη και Περιβάλλον» του Ευρωπαϊκού Ταμείου Επενδύσεων, το οποίο παρέχει εγγυήσεις στα κράτη μέλη, μέσω εμπορικών τραπεζών, για περιβαλλοντικές επενδύσεις των ΜΜΕ και επισημαίνει τις ευκαιρίες τις οποίες προσφέρει αυτό το πρόγραμμα για να καταστήσει τη μικρομεσαία επιχείρηση φιλική προς το περιβάλλον;

20. σημειώνει ότι οι ΜΜΕ έχουν γενικώς λιγότερη επίγνωση των περιβαλλοντικών ζητημάτων και ζητεί να βελτιωθεί η πρόσβασή τους στα σχετικά έγγραφα;

21. παρατηρεί ότι οι κανονισμοί για το περιβάλλον μπορούν να εξασφαλίσουν νέες απασχολήσεις;

22. επισημαίνει το κομμάτι εκείνο της έκθεσης που αφορά την ανάγκη να ληφθεί μέριμνα, κατά την κατάρτιση των κανονισμών για το περιβάλλον, ώστε να μην παρεμποδισθεί η ανταγωνιστικότητα των ΜΜΕ;

23. ελπίζει το Ευρωπαϊκό Παρατηρητήριο για τις ΜΜΕ να μπορέσει να συνεχίσει τις δραστηριότητές του αποτελεσματικά και τακτικά, στο βαθμό που η ετήσια έκθεσή του για τις ΜΜΕ αναγνωρίζεται ευρέως πλέον τώρα ως έγγραφο αναφοράς στους επιστημονικούς και οικονομικούς κύκλους;

24. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο, καθώς και στα εθνικά κοινοβούλια των κρατών μελών.